
Ministru kabineta sēdes protokollēmums

Informatīvais ziņojums "Par valsts pārvaldes  informācijas un komunikācijas tehnoloģiju koplietošanas pakalpojumu attīstības plānošanu un finansēšanu”

· 1. Pieņemt zināšanai iesniegto informatīvo ziņojumu.
· 2. Noteikt koplietošanas pakalpojumu attīstības plānu saskaņošanu Ministru kabinetā (turpmāk – MK) par obligātu priekšnoteikumu pārresoru koplietošanas pakalpojumu sniegšanai paredzētu valsts informācijas un komunikācijas tehnoloģiju (turpmāk – IKT) risinājumu attīstības aktivitāšu uzsākšanai, neatkarīgi no šo aktivitāšu finansēšanas avotiem.
· 3. Noteikt, ka ministrijas, virzot izskatīšanai MK koplietošanas pakalpojumu attīstības plānus, piedāvāto lēmumu par pakalpojumu sniegšanas finansēšanas nosacījumiem balsta uz šādiem apsvērumiem:
· 3.1. gadījumos, kad plānotais koplietošanas pakalpojums aizstāj tā plānoto saņēmēju iepriekš patstāvīgi vai ar ārpakalpojumu palīdzību nodrošinātas funkcijas, tiek piedāvāts lemt par finansējuma sadalījuma proporciju vai izmaksu komponentu sadalījumu starp pakalpojuma sniedzēju un pakalpojuma saņēmējiem;
· 3.2. gadījumos, kad tiek attīstītas jaunas valsts pārvaldei nepieciešamas centralizētas funkcijas vai koplietošanas pakalpojumi, kuru obligātu izmantošanu paredz tiesību aktu prasības, tiek piedāvāts lemt par finansēšanu no pakalpojuma sniedzēja valsts budžeta izmaksu programmas, nepieciešamības gadījumā atbalstot iespēju pieprasīt papildus finansējumu normatīvajos aktos noteiktajā kārtībā un amata vietas saskaņā ar pakalpojuma attīstības plānā noteikto.
· 4. Uzdot Vides aizsardzības un reģionālās attīstības ministrijai līdz 2024. gada 30.jūnijam iesniegt MK informatīvo ziņojumu par IKT koplietošanas pakalpojumu attīstību un izmantošanu Latvijas valsts pārvaldē. 
· 5. Noteikt, ka neatkarīgi no izvēlētās finansēšanas pieejas, koplietošanas pakalpojuma attīstības plānam vai ar to saistītiem MK saskaņojamiem dokumentiem ir jāsatur informāciju par ietekmi uz valsts pārvaldes darbinieku skaitu un valsts budžeta izmaksām un to virzīšanai saskaņošanai MK ir nepieciešami VARAM, Valsts kancelejas, Finanšu ministrijas un tieši ietekmēto ministriju saskaņojumi attiecībā uz to kompetencē esošajiem valsts pārvaldes reformu un cilvēkresursu, finanšu pārvaldības un IKT pārvaldības jautājumiem.

